ועדת העבודה, הרווחה והבריאות, כנסת 18, פרוטוקול מספר 681, 2012-03-21 09:20

חיים כץ: בוקר טוב.

חיים כץ: היום יום רביעי בשבוע.

חיים כץ: היום כ"ז באדר, 21.3.2012 ואני מתכבד לפתוח את הדיון בוועדת העבודה, הרווחה והבריאות.

חיים כץ: על סדר-היום: הודעת הסמים המסוכנים (שינוי התוספת הראשונה לפקודה), התשע"ב-2012.

חיים כץ: המשטרה מדווחת מפעם לפעם?

חיים כץ: על מה אתם רוצים לאסור מכירה?

אודי וולף: קודם כל, מי שרוצה לאסור זה משרד הבריאות.

אודי וולף: ניתן להם את הכבוד המגיע להם.

חיים כץ: משרד הבריאות, בבקשה.

נילי דיקמן: בוקר טוב.

נילי דיקמן: אנחנו מבקשים להוסיף כמה חומרים לתוספת הראשונה לפקודת הסמים המסוכנים.

נילי דיקמן: החומרים האלה נכללים בפקודה, לאחר שהם נדונו במסגרת של וועדה בין משרדית יחד עם משרדים נוספים, משטרה והרשות למלחמה בסמים.

נילי דיקמן: אנחנו מדברים על שני חומרים נוספים וגם על קבוצה של חומרים שמכונים "קנבינואידים סינטטיים".

נילי דיקמן: יושב פה איש אגף הרוקחות, מגיסטר ישראל פיטוסי, והוא יכול לפרט לגבי כל אחד מהחומרים.

ישראל פיטוסי: אני רוקח מחוזי בלשכת הבריאות המחוזית.

ישראל פיטוסי: לשעבר, באגף הרוקחות ורשות מוסמכת.

ישראל פיטוסי: עברתי לתפקיד כרוקח מחוזי.

חיים כץ: בהצלחה.

ישראל פיטוסי: תודה.

ישראל פיטוסי: בסיבוב הקודם הכנסנו כבר את הקבוצה של קנבינואידים סינטטיים והתבקשנו, על-פי הממצאים של המשטרה ועל-פי החלטה של הרשות למלחמה בסמים, להוסיף עוד כמה חומרים שהם שייכים לקבוצה.

ישראל פיטוסי: אני רוצה להזכיר שהחומרים האלו הם מאוד פוטנטיים, הם אפילו יותר מזו של ה-"THC" שהוא החומר הפעיל בתוך הקאנאביס.

חיים כץ: דבר עברית.

חיים כץ: הוא דיבר יידיש ולא כולם מבינים.

חיים כץ: על מה אנחנו מדברים?

אודי וולף: אני סגן ניצב, ראש המעבדה האנאליטית במז"פ.

אודי וולף: המעבדה שלי עוסקת בזיהוי ובכתיבת חוות דעת על כל החומרים שחשודים כסמים שנתפסים במדינת ישראל.

אודי וולף: אנחנו מדברים על שוק מאוד דינאמי ומשתנה של חומרים שמגיע לארץ בשנים האחרונות.

אודי וולף: אנשים מנסים לעקוף את פקודת הסמים על-ידי זה שהם משווקים חומרים בעלי השפעה דומה מאוד לסמים, שהם אינם כלולים בפקודת הסמים.

אודי וולף: פקודת הסמים שלנו היא פקודה פרטנית שרק מה שכלול בתוכה הוא אסור כסם.

אודי וולף: לכן הם מנצלים את הדרך הזאת, את הגב הצר שיש לפקודת הסמים, כדי להכליל הרבה מאוד חומרים אחרים נוספים.

אודי וולף: בשנים האחרונות נעשתה עבודה גדולה מאוד להרחבה של פקודת הסמים בצורה מידתית, כך שכלפי 5 משפחות אישרה הוועדה הזאת, אחרי עבודה מקדימה, הכללה של נגזרות של החומרים שהיוו הבסיס הכימי להכנת רוב החומרים שנמכרו בפיצוציות.

אודי וולף: זה שינה את הרגלי הצריכה של הנוער, שהוא בעיקר הצרכן של הסמים האלה, וזה מהווה עבורו שער הכניסה לעולם הסמים.

חיים כץ: שער הרחמים, מה?

אודי וולף: רחמים זה אחר-כך.

אודי וולף: שער הרחמים סגור עדיין.

אודי וולף: החל מאוקטובר 2010, כשנכלל מה שאנחנו מכנים "חוק הנגזרות", שזה למעשה התוספת המורחבת לפקודת הסמים, חל שינוי בהרגל הצריכה ובהרגלי המכירה של פיצוציות והתחילו למכור את הקנבינואידים הסינטטיים.

אודי וולף: אלה חומרים שמשפיעים על רצפטורים במוח, אותם רצפטורים שה-THC, החומר הפעיל בקאנביס משפיע עליהם.

אודי וולף: במאי שדנה שעברה, ערב יום העצמאות, הוכללה בפקודה רשימה של 5 עד 8 חומרים כאלה.

אודי וולף: מאז ניתן האות להחליף את התכולה של מה שנמכר בפיצוציות.

אודי וולף: מה שאנחנו מוצאים היום בשוק, במשך 10 החודשים שחלפו מאז, זה את החומרים שאנחנו רוצים להכניס היום לפקודה.

חיים כץ: הם עובדים עלינו, אנחנו עובדים עליהם.

חיים כץ: ככה זה מתגלגל.

חיים כץ: זה דיון מספר 48 שלנו, נכון?

אודי וולף: בערך.

אודי וולף: יהיו עוד דיונים.

אודי וולף: אם הוועדה תאשר היום את ההכללה של החומרים האלה, יינתן האות לסינים לייצר חומרים אחרים.

חיים כץ: כמה זמן לוקח להם?

אודי וולף: תוך שבועיים הם יתארגנו.

אודי וולף: אם עד ערב פסח יפורסם ברשומות החומרים שברשימה הזאת, תוך 14 יום תהיה תכולה של החוק.

אודי וולף: ביום שזה יוחל, אנחנו כבר נתפוס את החומרים החדשים וחוזר חלילה.

אודי וולף: מצד אחד, אי-אפשר לשתוק - - -

חיים כץ: בוא נעשה באופן קבוע דיון אחת לשלושה שבועות.

אודי וולף: אני מסכים.

אודי וולף: אני מוכן להיערך לזה.

חיים כץ: כל שלושה שבועות תביא חומרים חדשים?

אודי וולף: אני מוכן להיערך לזה.

אודי וולף: אני מקבל את ההצעה.

חיים כץ: בוא נעשה ניסיון כזה.

אודי וולף: אני רוצה שהחברים שלי ממשרד הבריאות יתנו יד לזה כי הם עושים את העבודה הקשה.

אודי וולף: אני עושה את העבודה הקלה של הזיהוי, הם עושים את הכנת - - -

חיים כץ: הם יצטרכו לעבוד.

חיים כץ: שמע, אני לא נותן מחמאות חינם.

חיים כץ: הם צריכים לקחת דוגמה מהמנכ"ל שלהם.

אודי וולף: אני מוכן.

חיים כץ: אני מוכן ללכת לפרויקט הזה.

חיים כץ: אחת לשלושה שבועות נעשה מפגש.

חיים כץ: תביאו את הרשימות, נוציא אותם מהחוק ונראה כמה עולה להם להביא ולהביא.

חיים כץ: ננסה למגר את זה במושב אחד, מושב קצר כזה.

רחל אדטו: יש ועד עובדי הפיצוציות?

חיים כץ: אני לא יודע, אבל אם הם חברים, הם חברים ב"קדימה".

רחל אדטו: בסופו של דבר, כל קול קובע.

אריה אלדד: חיים, אנחנו צריכים להקדים רפואה למכה.

אריה אלדד: הוועדה תיסע לסין, תבקר במפעלים.

חיים כץ: יש הרבה שנוסעים.

חיים כץ: עזוב, אנחנו, אני אשאר פה.

חיים כץ: אתה רוצה, הוועדה תשלח אותך לסין.

וילמה מאור: איך קוראים לכדורים האלה שאתם רוצים להוציא אותם?

אודי וולף: היום זה כבר לא כדורים.

אודי וולף: היום זה בדרך-כלל חומר אבקתי.

חיים כץ: אנחנו קובעים את הדיון הבא לשבוע הראשון שאנחנו פותחים את המושב.

חיים כץ: זה יהיה בעוד חודש וחצי.

חיים כץ: בוא נראה אותך, כמה רשימות אתם מביאים.

חיים כץ: יש לנו את פגרת הפסח.

חיים כץ: אם הוא אומר אחת לשלושה שבועות, אז עוד חודש וחצי באים לפה, נותנים להם מכה ומוציאים עוד כמה חומרים מהפיצוציות האלה.

רחל אדטו: כמה אוכפים את זה?

רחל אדטו: איזו יכולת אכיפה יש?

רוני גמזו: החומרים האלה נכנסים באופן רשמי ומקבלים אישור יבוא?

אודי וולף: לא.

רוני גמזו: הם מוברחים?

אודי וולף: כן.

רוני גמזו: זאת אומרת, עוד לפני הצורך בשינוי פקודת הסמים הם עברו עבירה.

אודי וולף: נכון.

רוני גמזו: למה אתה מחכה לנו?

נילי דיקמן: כי הסמכויות של פקודת הסמים הם הרבה יותר נרחבות.

רוני גמזו: יש כאן מוצר שנכנס - - -

חיים כץ: אם הוא תופס אותו רק בהברחה הוא עושה לו נו, נו, נו.

אודי וולף: פרופסור גמזו תפס את השור בקרניו.

אודי וולף: היום, במצב הנתון שבין 22.5 שבו הוחל החוק בתיקון הקודם שהתקבל ועד היום, כל החומרים שהשתנו מאז ונתפסים על-ידינו - אנחנו תוספים מאות שקיות שכל אחת מהם מהווה מנה אחת או שתיים של סם.

אריה אלדד: אם זה לא חומר אסור, איזה תירוץ אתם תופסים אותו?

אודי וולף: קודם כל זה חומר חשוד.

אודי וולף: הוא נתפס כחומר החשוד כסם.

אודי וולף: בכל סם זה ככה.

אודי וולף: כשתופסים מנה אצל מישהו, גם אם היא נראית כהרואין, עד שלא מוכיחים שהיא הרואין, היא רק חשודה כהרואין.

אודי וולף: אנחנו תופסים את החומרים האלה בפיצוציות שנמצאות במקומות מאוד מאוד ספציפיים ברחובות מסוימים בעיר עברית ראשונה גדולה ובערי לוויין, וברחוב על שמו של מצביא אנגלי דגול ובמקומות אחרים ברחבי הארץ.

אודי וולף: יש גם בעיר שיש בה מכון מדעי ידוע מדרום לאותה עיר גדולה.

רחל אדטו: תעשה לנו סיור של הוועדה.

אודי וולף: אני מזמין את חברת הכנסת אדטו לסיור במעבדה.

אודי וולף: זה נמצא בירושלים בגבעה הצרפתית.

אודי וולף: אני מזמין לסיור בוועדה האנאליטית.

אודי וולף: הוועדה מוזמנת בכל עת ובכל זמן שהיא תרצה לבוא ולהתרשם ממה שנמצא אצלנו במעבדה בכל רגע נתון.

רחל אדטו: לראות את הקלות הבלתי נסבלת שאנשים קונים.

אודי וולף: אנשים הולכים לפיצוציה ואומרים: תן לי.

אודי וולף: אז הם יכולים לקבל "ספייס", "ספייס גולד", "פיל", "אייפיל".

אריה אלדד: הוא לא מדבר על WH250.

רחל אדטו: החבר'ה האלה יודעים להגיד מה הם רוצים מכל הדברים?

אודי וולף: הם לא יודעים מה הם רוצים והם קונים את מה שאומרים להם שהוא טוב.

אודי וולף: הדברים האלה משתנים כל הזמן.

אודי וולף: השמות המסחריים משתנים.

אודי וולף: אני יכול לומר שיש כבר היערכות לקראת פסח ולקראת יום העצמאות.

אודי וולף: התפיסות האחרונות שלנו זה "הרצל עושה לך כנפיים" עם דמות של הרצל ולא שלי.

אריה אלדד: אי-אפשר לאסור על זה במסגרת הפקודה לאישור מכירת חמץ?

אודי וולף: לגבי חמץ אני לא יודע, אבל אין לזה הכשר.

חיים כץ: "הרצל עושה לך כנפיים" הולך עם "רדבול"?

אריה אלדד: פרופסור גמזו, הוא אומר שיש פה הקנבינואידים – למה אנחנו לא מדגלים על בעיית הקאנביס הרפואי דרך הנגזרות הסינטטיות האלה?

רוני גמזו: ברגע שאנחנו מכניסים אותם לפקודת הסמים, הם כמו קאנביס רפואי.

אריה אלדד: אבל יש בעיה לגדל צמח, למכור אותו, לדעת מה תכולת החומר הפעיל שבו, להתעסק עם חקלאות.

אריה אלדד: אם זה מוצר סינטטי והוא יותר פוטנטי?

רחל אדטו: יש לך מחקרים לגבי הקאנביס.

רחל אדטו: עכשיו אתה רוצה להכניס עכשיו סם - - -

אודי וולף: אין סגולות מרפא רפואיות ודאי.

חיים כץ: אם נעשה משתלה במגרון, תהיה עלייה והתיירות תגדל.

אריה אלדד: תיירות מרפא.

רחל אדטו: הכול משודר.

חיים כץ: באווירה של סיום מושב עם חברי כנסת פוריים במיוחד בוועדה הזאת, שנתנו הרבה מזמנם וממרצם וגם קיבלו תוצאות, אנחנו יכולים לחייך ביום האחרון של המושב.

חיים כץ: אחרי עבודה כזאת מאומצת, אני מרשה לך לחייך.

חיים כץ: אנחנו נעבור להקראה.

אייל לב-ארי: "פקודת הסמים המסוכנים (שינוי התוספת הראשונה לפקודה), התשע"ב-2012.

אייל לב-ארי: בתוקף סמכותי לפי סעיף 41 לפקודת הסמים המסוכנים (נוסח חדש), התשל"ג-1973 (להלן – הפקודה) ובאישור ועדת העבודה, הרווחה והבריאות של הכנסת, אני מודיע לאמור: שינוי התוספת הראשונה לפקודה בתוספת הראשונה לפקודה, בחלק א', בסימן ב': בפרט 3א, אחרי "ללעיסה" יבוא: "וכן למעט Bupropion"; אחרי פרט 9א7 יבוא: "9א8 מתיופרופמין (Methiopropamine) ידוע גם בשם "Syn: MPA" בפרט 13ט(יב), במקום "HU 250" יבוא "JWH-250".

אייל לב-ארי: בפרט 13ט אחרי פרט משנה (יב) יבוא: "(יג) "4-ethylnaphthalem-1-yl-(1-pentylindol-3-yl)methanone הידוע בשם: Syn:JWH-210 (טו) (1-(5-fluoropentyl) 3-(naphthalen-1-oyl(indole( ידוע גם בשם: Syn: AM-2201 (טז) 4-methoxynaphthalen-1-yl-)1-pentylindol-3-yl)methanone ידוע גם בשם: Syn: JWH-081 -1pentyl-3-)4-methoxybenzoyl)

אייל לב-ארי: indole (יז) Syn: RCS-4/ SR-19/ BTM-4/ E-4ידוע גם בשם: -1Pentyl-3-)4-methyl-1-naphthoyl)

אייל לב-ארי: indole (יח) ידוע גם בשם: Syn: JWH-122" תחילה תחילתה של הודעה זו ארבעה עשר ימים מיום פרסומה.

אייל לב-ארי: " משרד הבריאות ביקש לקצר את התחילה ל-7 ימים.

חיים כץ: אין בעיה.

חיים כץ: אתם תעמדו בזה?

גמזו: כן.

חיים כץ: אתה בטוח?

נילי דיקמן: הצורך הוא להיערך לתקופת החגים.

חיים כץ: אתם תעמדו בזה, כמו שאתם עומדים בתקנות?

חיים כץ: התקנות לוקחות שנתיים, שלוש ארבע.

חיים כץ: שמע, העסק לא עובד.

חיים כץ: אחר-כך אתה רוצה לדבר איתי.

חיים כץ: אנחנו נעבור להצבעה.

חיים כץ: מי בעד האישור?

חיים כץ: הצבעה אושר פה אחד.

חיים כץ: כל חברי הכנסת שנמצאים פה תמכו.

חיים כץ: הישיבה נעולה, תודה רבה.